Šiaulių televizorių gamykla

**Šiaulių televizorių gamykla** – įmonė Šiauliuose, Pramonės g. 15, veikusi nuo 1961 m. rugsėjo 11 d. iki 1993 m. rugsėjo 8 d. Garsėjo gaminamais „Tauro“ televizoriais. Prie gamyklos veikė „Tauro“ futbolo komanda.

## Istorija

Įsteigta 1961 m., pradėjo veikti tų metų rugsėjo 11 d. TSRS Ministrų tarybos nutarimu, vėliau priklausė gamybiniam susivienijimui „Banga“, 1991–1993 m. Šiaulių valstybinė akcinė televizorių gamykla „Tauras“. Prie gamyklos veikė 13-oji profesinė technikos mokykla, rengusi darbininkus ir techninį personalą gamyklai. Įmonėje leistas laikraštis „Žydrasis ekranas“, veikė vyrų choras „Tauras“, moterų choras, tautinių šokių, meno ir sporto kolektyvai. 1976 m. pastatyta Televizorių gamyklos sporto salė, dab. sporto rūmai „Šiauliai“, vėliau – gamyklos poliklinika.

### Televizoriai

1963 m. pabaigoje Šiauliuose surinktas pirmasis televizorius „Temp-6“, viešai žmonėms pristatytas per sovietinę demonstraciją lapkričio 7 d. Televizorių norėta pavadinti „Dubysa“. Pavadinimo keisti neleido Maskva, iš kur gamybai buvo gauta techninė dokumentacija, išlaikyta tokia pati konstrukcija, kaip ir gaminamo modelio Maskvos radijo gamykloje..

Nuo 1966 m. gamintas juodai-balto vaizdo 12 kanalų televizorius „Tauras“ mediniu korpusu su Panevėžio gamyklos „Ekranas“ 59 cm įstrižainės kineskopais (dizaineris Viktoras Kunickas). Nuo 1970 m. gamintas „Tauras 202“, nuo 1972 m. – 61 cm įstrižainės „Tauras 204“, nuo 1978 m. – 61 cm įstrižainės spalvotas lempinis televizorius „Tauras 714-1“, 1982–1986 m. – „Tauras 736D“, turėjęs 12 VHF kanalų ir 21-45 UHF kanalus. 1986 m. sukonstruotas ir nuo 1986 m. gamintas 61 cm įstrižainės spalvotas „Tauras C-257D“ su puslaidininkinėmis–integralinėmis schemomis. 

1987–1989 m. gamintas 61 cm įstrižainės „Tauras C-276D“, 1989 m. – 51 cm įstrižainės „Tauras 51TC-311DI“, 1992 m. – „Tauras 51TS-402D“.

Nuo 1987 m. gamintas 42 cm įstrižainės „Šilelis C-530D“ su japoniškais „Toshiba“ kineskopais. 

Daugumą televizorių konstrukcijų nuo 1968 m. sukūrė gamyklos konstravimo biuras ir jo pagrindu 1978 m. įkurtas Televizijos institutas.

### Studijų ir kilnojamoji aparatūra

1970 m. Šiaulių televizorių gamykloje pradėta gaminti televizijos studijinę aparatūrą ir kilnojamąsias televizijos stotis (KTS). Gamykla tapo vedančiąja šios aparatūros kūrėja ir gamintoja buvusioje TSRS. Ši aparatūra buvo moderni, kokybiška, gerai vertinama ir kitose pasaulio šalyse. Rengiantis Maskvos olimpinėms žaidynėms Šiaulių televizorių gamykla kartu su Kauno radijo gamykla pagamino beveik visą televizijos techniką. Iš pradžių buvo planuota, kad olimpinių žaidynių transliacijai bus naudojamos „Thomson“ ir „Berliet“ firmų KTS. Dėl žaidyniu boikoto daugelis užsienio kompanijų atsisakė tiekti įrangą, todėl kai kuriuos televizijos infrastruktūros elementus teko kurti savarankiškai. Tokiomis sąlygomis gamykla pagamino ir patiekė apie 40 KTS „Magnolija“, įrengtų autobusų LiAZ bazėje. Gamykla taip pat gamino studijos įrangą ir garso sistemas.

1988 m. įkurta gamyklos televizijos studija, kurios pagrindu 1991 m. liepos 29 d. įsteigta ir 1992 m. kovo 19 d. pirmą laidą žiūrovams parodė „Šiaulių televizija“.

Lietuvai paskelbus nepriklausomybę nutrūko komplektuojančių detalių tiekimas iš TSRS. Įmonei bankrutavus jos cechų pagrindu įsteigta 12 privačių įmonių. Televizorių gamybą nuo 1994 m. iki 2015 m. tęsė UAB „Šiaulių tauro televizoriai“.

## Direktoriai
* 1962 m. kovo 26 d. – 1985 m. Povilas Morkūnas,
* 1985–1992 m. Vytautas Juškus


2. Televizorius Tauras -714.jpeg|miniatiūra|Spalvoto vaizdo „Tauras-714“
1. Televizorius Temp-6, Šiauliai.jpeg|miniatiūra|Šiauliuose 1963–1968 m. gamintas rusiškas „Temp-6“
ЛиАЗ-677 ПТС Магнолия 2021-05 Санкт Петербург.jpg|miniatiūra|Kilnojamoji televizijos stotis „Magnolija“ (retro autobusų paradas Rusijoje)


## Šaltiniai

## Nuorodos

* Šiaulių televizorių gamyklos darbo šiokiadienis, 1965 m. *e-kinas*, 1:02.